Σεργκεϊ Γιούντιν

Ο Σεργκεϊ Σεργκέιεβιτς Γιούντιν (ρωσ. Сергей Сергеевич Юдин, 27 Σεπτεμβρίου 1891 – 12 Ιουνίου 1954) ήταν Ρώσος Σοβιετικός χειρουργός.

Ο Γιούντιν γεννήθηκε στη Μόσχα και ο πατέρας του ήταν εργοστασιάρχης. Το 1911 εγγράφηκε στην ιατρική σχολή του Κρατικού Πανεπιστημίου της Μόσχας. Προτού πάρει το πτυχίο του, το 1914, μετά το ξέσπασμα του Α΄ Παγκόσμιου Πολέμου, κλήθηκε στο στράτευμα ως υπίατρος. Κατά τη διάρκεια του πολέμου αυτού ο Γιούντιν τραυματίσθηκε τρεις φορές και τιμήθηκε με το παράσημο του Σταυρού του Αγίου Γεωργίου για τη γενναιότητά του.

Το 1925 ο Γιούντιν δημοσίευσε το πρωτοποριακό βιβλίο του για την επισκληρίδιο αναισθησία, το οποίο βραβεύθηκε το επόμενο έτος με το Βραβείο Φ.Α. Ρέιν της Πανσοβιετικής Χειρουργικής Εταιρείας για την καλύτερη δημοσίευση επεμβατικής ιατρικής του 1924-1925. Το 1926 τού δόθηκε μια εξάμηνη υποτροφία για τις ΗΠΑ, όπου παρέμεινε τελικώς επί διετία. Οι επιστολές του επί ιατρικών θεμάτων από την Αμερική δημοσιεύονταν το 1927-1928 στο κορυφαίο σοβιετικό χειρουργικό περιοδικό Νέα χειρουργικά αρχεία.

Επιστρέφοντας από τις ΗΠΑ το 1928, ο Γιούντιν προσκλήθηκε να τεθεί επικεφαλής του χειρουργικού τμήματος στο Ινστιτούτο Ιατρικής Επειγόντων Περιστατικών «Σκλιφοσόφσκι» στη Μόσχα.

Ο Γιούντιν πρωτοπόρησε επίσης τη μετάγγιση αίματος από πτώματα σε ασθενείς, πραγματοποιώντας την για πρώτη φορά στις 23 Μαρτίου 1930. Το ίδιο έτος οργάνωσε την πρώτη τράπεζα αίματος στο Ινστιτούτο Σκλιφοσόφσκι, θέτοντας το υπόδειγμα για την ίδρυση και άλλων οργανωμένων τραπεζών αίματος σε άλλες περιοχές της Σοβιετικής Ενώσεως και σε άλλα κράτη.

Κατά τον Β΄ Παγκόσμιο Πόλεμο, τον Ιούνιο του 1942, ο Γιούντιν διορίσθηκε ως ο επικεφαλής χειρουργός ολόκληρου του σοβιετικού στρατού. Αμέσως μετά τον πόλεμο αναγορεύθηκε επίτιμος διδάκτορας από το Πανεπιστήμιο της Σορβόννης.

Ο Σεργκεϊ Γιούντιν πέθανε από έμφραγμα του μυοκαρδίου στη Μόσχα, σε ηλικία 62 ετών.

Παραπομπές

Κατηγορία:Σοβιετικοί ιατροί
Κατηγορία:Ρώσοι ιατροί
Κατηγορία:Χειρουργοί
Κατηγορία:Ιατροί του 20ού αιώνα